Boris Johnson uit die hospitaal ontslaan | Maroela Media
Die nuus is bekend gemaak net voor die regerings van Engeland, Skotland, Noord-Ierland en Wallis gesê het die getal koronavirus-verwante sterftes in die Verenigde Koninkryk het 10 000 verbygesteek.
"Ek het die afgelope sewe dae gesien onder watter druk die nasionale gesondheidsdiens (NHS) is," het Johnson in 'n videoboodskap op sy Twitter-rekening gesê net ná hy uit St Thomas-hospitaal in Londen ontslaan is. "Ek het die durf gesien, nie net van die dokters en verpleërs nie, maar van almal – die skoonmakers, kokke en alle gesondheidsorgwerkers. Die NHS is die hartklop van die land. Dit word deur liefde aangevuur."
Die 55-jarige politikus is 'n week gelede in die hospitaal opgeneem met 'n hoë koors. Hy was drie dae lank in die hoësorgeenheid van die hospitaal.
Hy sal nie dadelik sy pligte opneem nie, op sy dokter se advies. Hy sal verder herstel by Chequers, die eersteministershuis buite Londen.